Jessica Mauboy

Jessica Hilda Mauboy (født 4. august 1989 i Darwin i Australia) er en australsk sanger, låtskriver og skuespiller. Hun synger hovedsakelig innen sjangrene pop og R&B. 


== Bakgrunn ==


=== Debuten ===
Mauboy er født og oppvokst i Darwin i Nordterritoriet, og i 2006 ble hun landskjent i Australia da hun deltok den fjerde sesongen av australske Idol. Hun kom på andreplass i talentshowet og sikret seg en platekontrakt med Sony Music Australia. Etter Idol ga hun ut et livealbum med flere av sine opptredener fra konkurransen, og hun var medlem av jentegruppen Young Divas i en kort periode i 2007. Deretter ga hun ut sitt debutalbum Been Waiting i 2008, som ble det nest mest solgte australske albumet i 2009. Albumet ble sertifisert med dobbel platina av Australian Recording Industry Association (ARIA). Hovedsporet på albumet, «Burn», nådde også førsteplassen på den australske singellisten.
Mauboys andre studioalbum, Get 'Em Girls fra 2010, hadde en mer tydelig R&B-profil enn debutplaten, og albumet resulterte i fire platina-klassifiserte singler. Flere sanger fra tredjealbumet, Beautiful fra 2013, bragte henne også flere topp ti-plasseringer på den australske singellisten.


=== Film og tv ===
I tillegg til musikkarrieren har hun også drevet med skuespill og hatt hovedroller i spillefilmer som Bran Nue Dae (2010) og The Sapphires (2012), som resulterte i en AACTA-pris for beste birolle. I 2016 var hun tilbake som skuespiller da hun hadde hovedrollen i tv-serien The Secret Daughter i to sesonger. Dette var Mauboys første store tv-rolle, og rollen var skrevet spesielt for henne. Parallelt med dette ga hun ut to album med musikk fra serien, hvor det ene nådde førsteplass på ARIAs albumliste. Med dette ble Mauboy den første artisten med aboriginer-bakgrunn til å nå førsteplass på den australske albumlisten.


=== Suksess ===
Listesuksessen har gjort Mauboy til en av Australias mest suksessrike kvinnelige artister. Hun har hatt fem album inne på topp ti på albumlisten og 16 singler inne på topp 20 på den australske singellisten. Hun har vunnet to ARIA Music Awards fra 24 nominasjoner og ble rangert som nummer 16 i avisen Herald Suns liste over de hundre største australske sangere gjennom tidene. Hun har også samarbeidet med store internasjonale artister som Flo Rida, Snoop Dogg, Ludacris, Jay Sean og Pitbull. Hun har også turnert med Beyoncé og Chris Brown, og hun også opptrådt ved store mediebegivenheter, blant annet da personligheter som Oprah Winfrey, Ellen DeGeneres og USAs president Barack Obama besøkte Australia.


=== Eurovision Song Contest ===
Mauboy opptrådte i pausen i den andre semifinalen under Eurovision Song Contest 2014, og hun representerte Australia i Eurovision Song Contest 2018 i Lisboa i Portugal. Der endte hun som nummer 20 av 26 med sangen «We Got Love».


== Referanser ==


== Eksterne lenker ==
(en) Offisielt nettsted 
(en) Jessica Mauboy – kategori av bilder, video eller lyd på Commons 
(en) Jessica Mauboy på Internet Movie Database 
(fr) Jessica Mauboy på Allociné 
(en) Jessica Mauboy på AllMovie 
(en) Jessica Mauboy hos The Movie Database 
(en) Jessica Mauboy på Apple Music 
(en) Jessica Mauboy på Discogs 
(en) Jessica Mauboy på MusicBrainz 
(en) Jessica Mauboy på Spotify 
(en) Jessica Mauboy på Songkick 
(en) Jessica Mauboy på Last.fm 
(en) Jessica Mauboy på Genius — sangtekster 
(en) Jessica Mauboy på AllMusic 
Jessica Mauboy på Twitter 
Jessica Mauboy på Facebook 
Jessica Mauboy på Instagram 
Jessica Mauboy på YouTube 
Jessica Mauboy på TikTok